ฟอร์บส์ยกอันดับไทยพาณิชย์
ไทยพาณิชย์ก้าวขึ้นเป็นอันดับ 1 ในกลุ่มธนาคารพาณิชย์ไทย ติดอันดับ 535 ของบริษัทชั้นนำของโลก ในการจัดอันดับ ฟอร์บส์ โกลบอล 2000
21 ก.ย. 2559

ไทยพาณิชย์ก้าวขึ้นเป็นอันดับ 1 ในกลุ่มธนาคารพาณิชย์ไทย ติดอันดับ 535 ของบริษัทชั้นนำของโลก ในการจัดอันดับ ฟอร์บส์ โกลบอล 2000 
นิตยสารฟอร์บส์ ซึ่งเป็นนิตยสารธุรกิจการเงินชั้นนำของสหรัฐอเมริกา ได้จัดรางวัล ฟอร์บส์ โกลบอล 2000 ซึ่งมีการจัดอันดับบริษัทขนาดใหญ่ชั้นนำของโลกจำนวน 2,000 บริษัท ประจำปี 2559 ซึ่งรางวัลนี้พิจารณาจากยอดขาย กำไร สินทรัพย์ และมูลค่าตามราคาตลาดในแต่ละปี โดยในปีนี้มีบริษัทไทยได้รับการจัดอันดับรวมทั้งสิ้น 15 บริษัท ทั้งนี้ธนาคารไทยพาณิชย์ได้รับการจัดอันดับเป็นอันดับที่ 535 จากบริษัทขนาดใหญ่ทั่วโลก ซึ่งเป็นที่ 2 ของบริษัทในประเทศไทย และเป็นที่ 1 ในกลุ่มธนาคารพาณิชย์ไทย
นายอาทิตย์ นันทวิทยา กรรมการผู้จัดการใหญ่ และประธานเจ้าหน้าที่บริหาร ธนาคารไทยพาณิชย์ เปิดเผยว่า จากการจัดอันดับ ฟอร์บส์ โกลบอล 2000 ในปี 2559 ธนาคารไทยพาณิชย์ได้รับการจัดอันดับอยู่ที่ 535 จาก 2,000 บริษัท ชั้นนำทั่วโลก โดยมีพัฒนาการอันโดดเด่นก้าวขึ้นมาจากอันดับ 564 ในปี 2558 และก้าวขึ้นเป็นที่หนึ่งในกลุ่มธนาคารพาณิชย์ไทย
“การจัดอันดับในครั้งนี้ แสดงให้เห็นถึงความสามารถในการบริหาร ผลการดำเนินงานของธนาคาร และความเชื่อมั่นจากลูกค้า ตอกย้ำพันธกิจของธนาคารที่ให้บริการครบวงจรที่ดีที่สุด และเป็นธนาคารที่ลูกค้า ผู้ถือหุ้น พนักงาน และสังคมเลือก สะท้อนถึงผลสำเร็จของความพยายามปรับตัวของธนาคารตลอดช่วงหลายปีที่ผ่านมา ซึ่งธนาคารยังคงมุ่งมั่นในการพัฒนาผลิตภัณฑ์และบริการเพื่อตอบสนองความต้องการของลูกค้าทุกกลุ่มให้ดียิ่งขึ้นต่อไป” นายอาทิตย์ กล่าว
ทั้งนี้ ในไตรมาส 2/2559 ธนาคารไทยพาณิชย์และบริษัทย่อยมีผลกำไรสุทธิ 12,818 ล้านบาท ลดลง 3% เมื่อเทียบกับช่วงเดียวกันปีก่อน ซึ่งเป็นผลมาจากการเพิ่มการตั้งค่าเผื่อหนี้สงสัยจะสูญต่อสินเชื่อด้อยคุณภาพเป็น 130% ในขณะเดียวกันผลกำไรสุทธิครึ่งปีแรกของปี 2559 มีจำนวน 23,364 ล้านบาท ลดลง 11.4% 
นิตยสารฟอร์บส์ ได้เริ่มจัดอันดับบริษัทชั้นนำของโลก 2,000 บริษัท หรือเรียกว่า ฟอร์บส์ โกลบอล 2000 ตั้งแต่ปี 2546 เป็นต้นมา โดยในการจัดอันดับบริษัทชั้นนำของโลกนั้น พิจารณาจาก 4 ปัจจัย คือ ยอดขาย กำไร สินทรัพย์ และมูลค่าตามราคาตลาด ซึ่งธนาคารไทยพาณิชย์ได้รับการจัดอันดับอยู่ในกลุ่มบริษัทชั้นนำของโลกนับตั้งแต่ครั้งแรกที่นิตยสารฟอร์บส์ เริ่มจัดอันดับ โดยในปี 2546 ธนาคารได้รับการจัดอันดับที่ 1,854